P. Farkas, poslanec: (2002-06-28):
Výsledky rokovania výborov najprv k návrhu štátneho záverečného účtu Slovenskej republiky za rok 2001. V súlade s rozhodnutím predsedu Národnej rady Slovenskej republiky o návrhu štátneho záverečného účtu rokovali tieto výbory s týmito výsledkami: - Ústavnoprávny výbor Národnej rady Slovenskej republiky súhlasil s návrhom štátneho záverečného účtu Slovenskej republiky a odporučil schváliť návrh štátneho záverečného účtu. - Výbor Národnej rady Slovenskej republiky pre financie, rozpočet a menu prerokoval návrh štátneho záverečného účtu Slovenskej republiky za rok 2001 a zobral na vedomie stanovisko Najvyššieho kontrolného úradu, stav štátnych finančných aktív, výsledky rozpočtového hospodárenia obcí, záverečné účty štátnych fondov, hospodárenie verejnej správy za rok 2001, celkový dlh verejnej správy k 31. 12. 2001, súhlasil s návrhom štátneho záverečného účtu za rok 2001, ktorý vykazuje rozpočtové príjmy, rozpočtové výdavky a schodok rozpočtu za rok 2001 a odporúčal Národnej rade schváliť návrh štátneho záverečného účtu. - Výbor Národnej rady Slovenskej republiky pre hospodárstvo, privatizáciu a podnikanie súhlasil s návrhom štátneho záverečného účtu Slovenskej republiky za rok 2001 bez pripomienok a odporučil schváliť návrh. - Výbor Národnej rady Slovenskej republiky pre pôdohospodárstvo súhlasil s návrhom štátneho záverečného účtu Slovenskej republiky za rok 2001. - Výbor Národnej rady Slovenskej republiky pre sociálne veci a bývanie súhlasil s návrhom štátneho záverečného účtu za rok 2001 a odporučil Národnej rade schváliť návrh. - Výbor Národnej rady Slovenskej republiky pre zdravotníctvo prerokoval návrh štátneho záverečného účtu Slovenskej republiky za rok 2001 a nebolo prijaté platné uznesenie. - Výbor Národnej rady Slovenskej republiky pre obranu a bezpečnosť prerokoval návrh štátneho záverečného účtu Slovenskej republiky za rok 2001, ale neprijal platné uznesenie. - Zahraničný výbor Národnej rady Slovenskej republiky, Výbor Národnej rady Slovenskej republiky pre vzdelanie, vedu, mládež a šport, Výbor Národnej rady Slovenskej republiky pre kultúru a médiá a Výbor Národnej rady Slovenskej republiky pre ľudské práva a národnosti súhlasili s návrhom štátneho záverečného účtu Slovenskej republiky za rok 2001, zobrali na vedomie a schválili záverečný účet, ktorý vykazuje príjmy, výdavky a schodok. Vyjadrili súhlas, aby tento schodok bol krytý výnosmi z predaja štátnych dlhopisov, ako aj použitím štátnych finančných aktív Slovenskej republiky. - Výbor Národnej rady Slovenskej republiky pre životné prostredie a ochranu prírody zobral na vedomie návrh štátneho záverečného účtu Slovenskej republiky za rok 2001 a odporučil ho Národnej rade schváliť. - Výbor Národnej rady Slovenskej republiky pre verejnú správu neprerokoval predložený návrh, lebo nebola prítomná potrebná nadpolovičná väčšina všetkých jeho členov. Z celkového počtu 12 poslancov bolo prítomných 5 poslancov. V bode B sú uvedené jednotlivé kapitoly štátneho záverečného účtu, páni poslanci a panie poslankyne. V bode B.II potom konštatujeme jednotlivé stanoviská, ktoré boli prijaté v týchto výboroch, ktoré prerokovali jednotlivé kapitoly, a to: - Výbor Národnej rady Slovenskej republiky pre pôdohospodárstvo v súlade s rozhodnutím predsedu prerokoval záverečný účet ministerstva pôdohospodárstva za rok 2001, ale neprijal platné uznesenie, pretože za návrh nehlasovala nadpolovičná väčšina. - Výbor Národnej rady Slovenskej republiky pre verejnú správu neprerokoval návrh záverečného účtu, lebo nebola prítomná nadpolovičná väčšina, tým neprerokovali ani jednotlivé kapitoly krajských úradov, Úradu vlády Slovenskej republiky a Štatistického úradu SR. - Výbor Národnej rady Slovenskej republiky pre kultúru a médiá prerokoval návrh štátneho záverečného účtu Slovenskej televízie za rok 2001, ale uznesenie neprijal. Výbor Národnej rady Slovenskej republiky pre kultúru a médiá prerokoval návrh štátneho záverečného účtu Ministerstva kultúry Slovenskej republiky za rok 2001 a zobral návrh na vedomie. Ďalej tento výbor prerokoval aj správu o hospodárení s rozpočtovými prostriedkami Rady pre vysielanie a retransmisiu za rok 2001 v rámci kapitoly Všeobecná pokladničná správa a vyjadril súhlas s touto správou. - Výbor Národnej rady Slovenskej republiky pre životné prostredie a ochranu prírody prerokoval návrh záverečného účtu za rok 2001, kapitola Ministerstvo životného prostredia Slovenskej republiky a kapitola Úrad jadrového dozoru Slovenskej republiky, a zobral na vedomie uvedené návrhy. - Osobitný kontrolný výbor NR SR na kontrolu činnosti Slovenskej informačnej služby v súvislosti s prerokovaním návrhu štátneho záverečného účtu kapitoly Slovenskej informačnej služby za rok 2001 konštatoval, že rozpočtová kapitola v sledovanom období splnila všetky záväzné ukazovatele štátneho rozpočtu za rok 2001. - Výbor Národnej rady Slovenskej republiky pre hospodárstvo, privatizáciu a podnikanie prerokoval aj správu o hospodárení Štátneho fondu likvidácie jadrovoenergetických zariadení a nakladania s vyhoreným jadrovým palivom a rádioaktívnymi odpadmi k 31. 12. 2001 a súhlasil so správou o hospodárení týchto inštitúcií. - Výbor Národnej rady Slovenskej republiky pre sociálne veci a bývanie prerokoval v rámci kapitoly Ministerstva výstavby a regionálneho rozvoja SR aj návrh štátneho záverečného účtu Štátneho fondu rozvoja bývania za rok 2001. - Výbor Národnej rady Slovenskej republiky pre vzdelanie, vedu, mládež a šport požiadal ministerstvo školstva predložiť informáciu o výdavkoch na programy Európskej únie Leonard a Sokrates v roku 2001 a o príjmoch a prínose z nich plynúcich. - Výbor Národnej rady Slovenskej republiky pre ľudské práva a národnosti v súlade s rozhodnutím predsedu prerokoval návrh štátneho záverečného účtu, kapitolu Ministerstva kultúry SR a kapitolu Úradu vlády SR. - Osobitný kontrolný výbor NR SR na kontrolu činnosti Slovenskej informačnej služby pri prerokúvaní štátneho záverečného účtu SR za rok 2002, kapitoly Slovenskej informačnej služby, navrhol v súvislosti s prípravou rozpočtovej kapitoly SIS v návrhu štátneho rozpočtu na rok 2003 riešiť potreby financovania služby v rozsahu predpokladajúcom bezproblémové plnenie uložených úloh. Gestorský výbor uznesením č. 1056 zo dňa 17. júna 2002 schválil spoločnú správu výborov Národnej rady Slovenskej republiky a navrhol Národnej rade schváliť návrh štátneho záverečného účtu za rok 2001. Vážené dámy poslankyne, vážení páni poslanci, súčasťou tejto spoločnej správy je aj návrh uznesenia Národnej rady Slovenskej republiky. O tomto uznesení budeme hlasovať potom po rozprave. Ďakujem vám pekne za pozornosť.